Illum, il-Kummissjoni qed tippreżenta Strateġija ġdida tal-UE kontra l-Kriminalità Organizzata, li tiffoka fuq it-tisħiħ tal-kooperazzjoni bejn l-awtoritajiet tal-infurzar tal-liġi u dawk ġudizzjarji, fuq il-ġlieda kontra l-istrutturi tal-kriminalità organizzata u r-reati ta' prijorità għolja, fuq it-tneħħija tal-profitti kriminali u fuq l-iżgurar ta' rispons modern għall-iżviluppi teknoloġiċi. Il-gruppi tal-kriminalità organizzata jkomplu jiżviluppaw u jevolvu, kif muri mill-adattament rapidu tagħhom għall-pandemija tal-coronavirus, pereżempju permezz taż-żieda fil-prodotti mediċinali kontrafatti u l-kriminalità online. Il-gruppi tal-kriminalità organizzata attivi fl-Ewropa huma involuti f'varjetà ta' attivitajiet kriminali, bit-traffikar tad-drogi, il-kriminalità organizzata kontra l-proprjetà, il-frodi, il-faċilitazzjoni ta' immigrazzjoni illegali u t-traffikar tal-bnedmin ikunu prevalenti. Fl-2019, id-dħul kriminali fis-swieq kriminali ewlenin ammonta għal 1 % tal-PDG tal-UE, jiġifieri EUR 139 biljun. L-Istrateġija tistabbilixxi l-għodod u l-miżuri li għandhom jittieħdu matul il-ħames snin li ġejjin biex ifixklu l-mudelli u l-istrutturi kummerċjali ta' organizzazzjoni kriminali fruq livell transfruntier, kemm online kif ukoll offline. Il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas, qal: “Il-kartelli kriminali qed jużaw dejjem aktar it-teknoloġiji ġodda u huma jaħtfu kull opportunità biex jespandu l-attivitajiet illegali tagħhom, online jew offline. Il-każijiet emblematiċi riċenti bħal EncroChat kixfu kemm huma sofistikati dawn in-networks ta' kriminalità organizzata. Dan juri kemm huma importanti l-isforzi tagħna kontra l-kriminalità organizzata fuq livell transfruntier. L-Istrateġija tal-lum se tgħin biex tolqot lil dawn il-kriminali fil-laħam il-ħaj, billi timmina l-mudell kummerċjali tagħhom li japprofitta min-nuqqas ta' koordinazzjoni bejn l-Istati.” Il-Kummissarju għall-Affarijiet Interni, Ylva Johansson, qalet: “Jeħtieġ b'mod ċar li nintensifikaw il-ġlieda kontra l-gruppi tal-kriminalità organizzata. Dawn huma fost l-akbar theddidiet għas-sigurtà tagħna. Huma immensament professjonali u transnazzjonali: 70 % tal-gruppi kriminali huma attivi f'aktar minn 3 Stati Membri. Huma adattaw malajr għall-pandemija , fejn aġixxew online u biegħu kuri foloz jew ineżistenti. Diġà qbadna tentattiv ta' frodi fil-bejgħ ta' aktar minn 1 biljun doża ta' tilqim. L-istrateġija tagħna hija programm ta' ħames snin biex jissaħħu l-attivitajiet Ewropej tal-infurzar tal-liġi fl-ambjent fiżiku u diġitali. Permezz tal-miżuri li qed nipproponu llum, se nimxu minn kooperazzjoni okkażjonali tal-pulizija għal sħubijiet permanenti tal-pulizija u se nsegwu l-flus biex nidentifikaw il-kriminali fl-investigazzjonijiet finanzjarji.” L-Istrateġija għandha l-għan li: Sfond L-Istrateġija tal-lum hija parti mill-ħidma tal-UE biex trawwem is-sigurtà għal dawk kollha li jgħixu fl-Ewropea, kif deskritt fl-Istrateġija tal-UE dwar l-Unjoni tas-Sigurtà. L-Istrateġija kontra l-Kriminalità Organizzata tibni fuq l-aħħar valutazzjoni fuq erba' snin tal-Europol ta' theddid mill-kriminalità serja u organizzata maħruġa fit-12 ta' April 2021. Għal aktar informazzjoni Komunikazzjoni dwar l-Istrateġija tal-UE kontra l-Kriminalità Organizzata għall-2021-2025 Dokument ta' Ħidma tal-Persunal tal-Kummissjoni dwar EMPACT, l-istrument ewlieni tal-UE għall-kooperazzjoni fil-ġlieda kontra l-kriminalità organizzata u serja Rakkomandazzjoni għal Deċiżjoni tal-Kunsill li tawtorizza l-ftuħ ta' negozjati dwar ftehim ta' kooperazzjoni bejn l-UE u l-Interpol MEMO: L-Istrateġija tal-UE kontra l-Kriminalità Organizzata u l-Istrateġija tal-UE dwar il-Ġlieda kontra t-Traffikar tal-Bnedmin Skeda informattiva: Nindirizzaw il-Kriminalità Organizzata Stqarrija għall-istampa: Il-ġlieda kontra t-traffikar tal-bnedmin: strateġija ġdida biex jitnaqqas it-traffikar, jitwaqqfu l-mudelli kummerċjali kriminali, u jitħarsu u jissaħħu l-vittmi Ir-rapporti tal-Europol dwar l-evoluzzjoni tal-kriminalità organizzata matul il-pandemija tal-COVID-19 Valutazzjoni tal-2021 ta' Theddida mill-Kriminalità Serja u Organizzata tal-Europol